R2.5 miljoen vir stryd teen JHB-rotteArgieffoto Die stad Johannesburg het R2.5 miljoen toegeken om die rotplaag in die stad te bestry. “In die afgelope paar jare het die knaagdiere ŉ uitdaging geword in sekere gebiede van Johannesburg soos informele nedersettings en oorvol geboue in die middestad,” het Nonceba Molwele, lid van die burgemeesterskomitee vir gesondheid, Dinsdag gesê. Sy het gesê die stad het ŉ plan ontwikkel om die probleemrotte uit te roei. “Die plan fokus op die doeltreffendheid van biologiese en kulturele faktore om rotte beheer. Chemikalieë word slegs gebruik indien dit noodsaaklik is en word tot ŉ minimum beperk.” Sy het gesê 28 400 rotte is reeds in Alexandra gevang sedert hul rothok-projek in Maart 2012 van stapel gestuur is. Die projek het sedertdien na al sewe streke van die munisipaliteit uitgebrei. “Die stad is vol vertroue dat ons deur voorkoming en opruimingswerk die probleem kan klop. Ons benodig egter inwoners se ondersteuning en hulp om na hul onmiddellike omgewing om te sien,” het sy gesê.